Diari Oficial de la Generalitat Valenciana


Sumari del DOGV 6493, del 01-04-2011 (2011/3751)

ORDE 4/2011, de 22 de març, de la Conselleria d'Infraestructures i Transport, sobre la concessió d'ajudes de l'Agència Valenciana de l'Energia, per a la realització d'auditories energètiques i estudis d'estalvi i eficiència energètica en el marc del Pla d'Acció de l'Estratègia d'Estalvi i Eficiència Energètica 2008-2012 (PAE4+) per a l'exercici 2011.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6493

Data del DOGV
:   01-04-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/3751


Data del document
:   22-03-2011

Organisme emissor
:   Conselleria d'Infraestructures i Transport

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública

ORDE 4/2011, de 22 de març, de la Conselleria d'Infraestructures i Transport, sobre la concessió d'ajudes de l'Agència Valenciana de l'Energia, per a la realització d'auditories energètiques i estudis d'estalvi i eficiència energètica en el marc del Pla d'Acció de l'Estratègia d'Estalvi i Eficiència Energètica 2008-2012 (PAE4+) per a l'exercici 2011. [2011/3751]  
Per la Llei 8/2001, de 26 de novembre, es crea l'Agència Valenciana de l'Energia i es configura com una entitat de dret públic, sotmesa al dret privat, amb personalitat jurídica i patrimoni propis i plena capacitat d'obrar en el compliment dels seus fins, i esta adscrita a la Conselleria que té les competències en matèria d'energia. Pel Decret 9/2002, de 15 de gener, del Govern, s'aprova el reglament de funcionament.  
  
L'Agència Valenciana de l'Energia té com a finalitat el desenvolupament d'actuacions en la política energètica a l'àmbit de la Comunitat Valenciana, d'acord amb les directrius generals del Govern Valencià i en el marc de la política energètica comuna de la Unió Europea. Així mateix, li correspon el suport de les actuacions tecnològiques energètiques, la millora de l'estalvi i l'eficiència energètica, el foment de l'ús racional de l'energia i la promoció de les energies renovables i de la qualitat del subministrament energètic, i integra la protecció del medi ambient.  
Amb este fi, són funcions pròpies de l'Agència Valenciana de l'Energia, entre altres, la tramitació i la gestió d'ajudes i incentius financers per a fins de conservació, l'estalvi, la diversificació, el desenvolupament energètic i energies renovables establits per la Conselleria que té les competències en matèria d'energia, i es verifiquen amb este fi les condicions i els requisits exigits als beneficiaris.  
Per això i en virtut de les facultats que em conferix l'article 28 de la Llei 5/1983, de 30 de desembre, del Consell, l'article 47 del text refós de la Llei d'Hisenda Pública de la Generalitat, i l'article 8 del Decret 117/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Infraestructures i Transport,   
  
  
ORDENE  
  
CAPÍTOL I  
Règim d'ajudes  
  
Article 1. Objecte i àmbit  
1. L'objecte de la present orde és establir les bases reguladores i la convocatòria per a l'exercici 2011 de les ajudes de l'Agència Valenciana de l'Energia per a la realització d'auditories energètiques i estudis d'estalvi i eficiència energètica en el marc del Pla d'Acció 2008-2012 de l'Estratègia d'Estalvi i Eficiència Energètica a Espanya (PAE4+), que va aprovar el Govern en el Consell de Ministres de 20 de juliol de 2007, i en el qual s'arrepleguen actuacions encaminades a complir els compromisos internacionals en matèria d'estalvi, diversificació energètica i respecte al mediambient.  
2. El règim d'ajudes s'aplicarà tal com es determina en els articles següents.  
  
Article 2. Marc normatiu  
Les ajudes arreplegades en la present orde es concediran d'acord amb el que establix:  
- La Llei 38/2003, de 17 de novembre, General de Subvencions, i les disposicions de desplegament.  
- La Llei 3/2010, de 5 de maig, d'Administració Electrònica de la Generalitat Valenciana.  
- El Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir o modificar ajudes públiques.  
- Qualsevol altra normativa que per la matèria li fóra aplicable.  
  
- Així mateix, les ajudes arreplegades en la present orde, a excepció d'aquelles els beneficiaris de la qual siguen entitats i institucions sense ànim de lucre que no puguen emprendre activitats econòmiques que repercutisquen en tercers, estan sotmeses als requisits establits en el Reglament (CE) núm. 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat sobre ajudes de minimis (DOUE, L 379/5, de 28/12/2006). Estes ajudes no s'aplicaran als sectors previstos en l'article 1.1 del Reglament (CE) núm. 1998/2006 de la Comissió de 15 de desembre de 2006.  
  
Article 3. Línies pressupostàries  
Les ajudes arreplegades en la present orde es financen d'acord amb la dotació consignada a favor de l'Institut per a la Diversificació i Estalvi de l'Energia (IDAE) per al desenvolupament de les actuacions previstes en el Pla d'Acció de l'Estratègia d'Estalvi i Eficiència Energètica a Espanya per a 2011, i que per a la Comunitat Valenciana, segons el conveni de col·laboració entre l'Agència Valenciana de l'Energia i l'IDAE de 28 de març de 2008, s'establix en 550.000 euros. El mencionat import esta recollit en els pressupostos de la Generalitat per a l'exercici 2011, en la línia pressupostària T6849000, «Millora de l'eficiència energètica i pla d'estalvi i eficiència energètica».  
  
  
Article 4. Actuacions objecte de suport i ajudes previstes  
1. Les actuacions objecte d'ajuda es resumixen en el quadre següent:  
  
  
  
La descripció i les particularitats de cada una de les mencionades actuacions s'especifiquen en l'annex I de la present orde.  
No podran ser objecte d'ajuda, la realització d'estudis que ja hagen sigut objecte d'ajuda en convocatòries anteriors del Programa d'Estalvi i Eficiència Energètica de l'Agència Valenciana de l'Energia.  
  
2. Així mateix, els costos elegibles d'aplicació en el càlcul de les ajudes es descriuen en el citat annex I en funció de cada actuació objecte de suport. Amb caràcter general no es considerarà cost elegible:  
- L'IVA satisfet per l'adquisició de béns i servicis facturats i, en general, qualsevol impost pagat.  
- Les despeses financeres conseqüència de la inversió, les de personal propi i les d'adquisició d'immobles i terrenys.  
- En general, tots aquelles despeses que no estiguen clarament definits o que no tinguen com a finalitat directa la consecució dels objectius energètics de la inversió, i és, en qualsevol cas, el criteri de l'AVEN el que prevaldrà en cas de controvèrsia.  
3. Les ajudes que s'establixen en la present orde tindran la consideració de subvenció a fons perdut, i és el percentatge màxim d'ajuda que s'ha d'aplicar sobre el cost elegible del projecte l'establit en cada cas en l'annex I de l'orde.  
  
Article 5. Acumulació d'ajudes  
Les ajudes que s'establixen en la present orde estan sotmeses al règim de minimis (Reglament CE núm. 1998/2006 de la Comissió, de 15 de desembre de 2006), per la qual cosa l'import d'estes no podrà fer que l'import total de les ajudes de minimis que reba el beneficiari durant un període de tres exercicis fiscals siga superior al límit de 200.000 euros o 100.000 euros si el beneficiari és una empresa que opere en el sector transport per carretera.  
L'ajuda de minimis no s'acumularà a cap ajuda corresponent a estes depeses subvencionables si la mencionada acumulació dóna lloc a una intensitat d'ajuda superior a l'establida per a les circumstàncies concretes de cada cas en un reglament d'exempció o en una decisió adoptada per la Comissió.  
Article 6. Projectes plurianuals  
A causa de les característiques tècniques de les actuacions que es regulen en la present orde, no s'acceptaran projectes plurianuals.  
  
Article 7. Actuacions que reforcen la política social  
Es valoraran positivament aquells projectes presentats per empreses que acrediten ocupar un percentatge de treballadors discapacitats superior respecte a la plantilla que l'empresa tenia amb anterioritat a la present convocatòria, i en general aquells que disposen dels requisits previstos en la Llei 11/2003, de 10 d'abril, de la Generalitat, sobre l'Estatut de les Persones amb Discapacitat.  
Així mateix, es valoraran positivament les actuacions dirigides o presentades per certes categories de persones desfavorides socialment que experimenten condicions, situacions i necessitats especials per a emprendre activitats empresarials o inserir-se en el mercat laboral.  
  
  
Article 8. Beneficiaris  
1. Podrà acollir-se a estes ajudes qualsevol empresa o entitat, de naturalesa pública o privada, depenent del que establix l'annex I per a cada programa i actuació objecte de suport. Excepcionalment, es podrà donar suport als projectes presentats per sol·licitants que tinguen unes característiques diferents de les establides per a cada cas en l'esmentat annex, quan s'estimen rellevants en atenció a les línies de política energètica.  
2. Seran considerades PIME aquelles que complisquen la definició que establix l'annex I del Reglament CE núm. 800/2008 de la Comissió, de 6 d'agost de 2008 (DOUE, núm. L 214/38, de 09.08.2008).  
3. No podran obtindre la condició de beneficiari aquelles empreses que operen en els sectors determinats en el punt 1 de l'article 1 del Reglament CE 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del tractat a les ajudes de minimis, quan es tracte de determinat tipus d'ajudes que es detallen en l'article esmentat.  
4. No podran obtindre la condició de beneficiari les empreses en crisi, d'acord amb el que establix l'article 1, apartat 6 i 7 del Reglament CE 800/2008 de la Comissió, de 6 d'agost de 2008 (DOUE, núm. L 214/38, de 09.08.2008).  
5. No podran obtindre la condició de beneficiaris els sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
6. Els beneficiaris hauran de tindre el seu domicili, la seu social o l'establiment de producció en la Comunitat Valenciana i els projectes objecte d'ajuda hauran d'estar localitzats en el mencionat territori.  
7. La condició per a ser beneficiari s'haurà de mantindre fins al moment del pagament de la subvenció.  
  
CAPÍTOL II  
Procediment  
  
Article 9. Presentació de sol·licituds  
1. Els sol·licitants hauran de presentar la documentació següent:  
1.1. Sol·licitud i memòria tècnica.  
a) Sol·licitud normalitzada, omplida en imprés-paper facilitat per l'AVEN o bé emprant el programa informàtic disponible en la pàgina web de l'Agència (). Les sol·licituds s'adequaran als models normalitzats i s'ompliran utilitzant els mitjans electrònics i/o telemàtics proporcionats i disponibles per l'AVEN a través de l'adreça d'Internet indicada anteriorment.  
- Si la sol·licitud i la memòria tècnica es tramiten via telemàtica, només s'admetrà la presentació de sol·licituds, escrits i comunicacions davant del registre electrònic que estiguen firmats electrònicament per mitjà d'una firma electrònica avançada basada en un certificat reconegut, segons el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat, i expedit per la Generalitat Valenciana o per qualsevol altre prestador de servicis de certificació amb què la Generalitat Valenciana haja firmat l'oportú conveni, que es poden consultar en la pàgina web .  
D'acord amb el que establix el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i la regulació de les notificacions telemàtiques de la Generalitat, s'incorpora el procediment arreplegat en esta orde a l'annex del mencionat decret, com a procediment susceptible de tramitació a través del Registre Electrònic de la Generalitat.  
- Els sol·licitants que no utilitzen la firma electrònica avançada hauran d'imprimir les pàgines preceptives resultants de l'ús del programa informàtic disponible en la web de l'AVEN i les presentaran, una vegada omplides amb les corresponents firmes originals, en els llocs indicats en l'article 10.1.  
b) Memòria tècnica del projecte, en funció del programa a què se sol·liciten ajudes, firmada per tècnic competent, segons model disponible en la web ().  
1.2. Documentació que ha d'acompanyar a la sol·licitud. L'esmentada documentació podrà igualment presentar-se utilitzant els mitjans telemàtics proporcionats per l'AVEN.  
La presentació de la sol·licitud comportarà l'autorització del sol·licitant, excepte manifestació en contra, que l'AVEN obtinga directament les dades relatives al compliment de les obligacions tributàries davant de l'administració i obligacions davant de la Seguretat Social, i les dades d'identificació personal (DNI), segons el que establixen els articles 4 i 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic. Si no s'autoritza s'haurà d'aportar fotocòpia del DNI i els certificats d'estar al corrent en el compliment de les obligacions tributàries i davant de la Seguretat Social.  
  
a) Empreses i entitats sense ànim de lucre.  
- Còpia de la targeta d'identificació fiscal del sol·licitant.  
- Còpia de l'últim rebut de pagament de l'Impost sobre Activitats Econòmiques (IAE). Si el sol·licitant està exempt del pagament del IAE haurà d'aportar una còpia de la declaració censal d'alta (model 036 de l'Agència Tributària), així com una declaració responsable amb indicació expressa del motiu de l'exempció, d'acord amb la legislació vigent. Finalment, si el sol·licitant realitza una activitat no subjecta a l'alta en el IAE haurà d'aportar una declaració responsable de l'esmentada situació, d'acord amb la legislació vigent.  
- Quan es tracte d'empreses la inscripció de la qual en el Registre Mercantil siga obligatòria, hauran de presentar una nota simple del Registre Mercantil competent relativa a les dades del sol·licitant, si bé l'AVEN podrà requerir directament l'esmentat sol·licitant la presentació d'algun document concret.  
- Quan es tracte de sol·licitants la inscripció del qual en el Registre Mercantil no siga obligatòria, hauran de presentar una còpia del poder de representació registrat del firmant de la sol·licitud o, si és el cas, document equivalent segons les prescripcions legals. Igualment hauran de presentar còpia del contracte/acta de constitució i estatuts vigents registrats.  
- Còpia d'un extracte o certificat bancari que justifique la titularitat del compte de cobrament de l'ajuda. La titularitat del compte haurà de correspondre al sol·licitant.  
b) Entitats locals.  
- Còpia de la targeta d'identificació fiscal.  
- Acreditació de la representació legal del firmant.  
- Còpia d'un extracte o certificat bancari que justifique la titularitat del compte de cobrament de l'ajuda. La titularitat del compte haurà de correspondre al sol·licitant.  
1.3. Documentació complementària.  
a) Quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el sol·licitant de l'ajuda haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques de les despeses subvencionables no hi haja en el mercat suficient nombre d'entitats que ho subministren o ho presten, i així es faça constar en un informe. L'elecció entre les ofertes presentades haurà de recaure en la més econòmica, i es justificarà una memòria l'elecció en un altre sentit.  
b) Els sol·licitants d'estes ajudes hauran de presentar declaració responsable de subvencions concedides per altres administracions públiques o ens públics o privats, per al finançament del projecte objecte de sol·licitud d'ajuda per esta orde i declaració responsable de qualsevol projecte del sol·licitant subvencionat en règim de minimis durant els dos exercicis fiscals anteriors i durant l'exercici fiscal en curs. Les mencionades declaracions responsables s'hauran d'omplir utilitzant el programa informàtic disponible en la pàgina web de l'Agència ().   
c) Els sol·licitants d'estes ajudes hauran de presentar declaració responsable de no estar sotmesos en cap de les prohibicions de l'article 13 de la Llei 38/2003, de 17 de novembre, General de Subvencions, per a poder obtindre la condició de beneficiaris de subvencions.  
  
d) Ubicació exacta del projecte, amb indicació de les coordenades UTM de la instal·lació.  
e) Qualsevol altra documentació que es detalle en l'annex I segons els diferents programes i actuacions.  
f) En el cas de l'actuació ED36, Auditories Energètiques en Edificis, document de referència cadastral de l'immoble on s'arrepleguen les dades de l'edifici objecte de l'auditoria, que es pot extraure de la pàgina web, , o, si no n'hi ha, document emés pel Registre de la Propietat corresponent.  
g) En el cas d'empreses que sol·liciten estes ajudes hauran de presentar declaració responsable sobre el compliment de la normativa d'integració laboral de persones amb discapacitat o, si és el cas, l'exempció de l'esmentada obligació, en els termes establits en l'article 5 del Decret 279/2004, de 17 de desembre, del Consell de la Generalitat.  
  
2. Examinada la documentació aportada, si esta no té els requisits exigits es requerirà l'interessat perquè en un termini de 10 dies, esmene la falta o adjunte la documentació necessària amb indicació que si així no ho fa se'l considerarà que ha desistit de la sol·licitud.  
Els requeriments a què es fa referència en este article, així com qualsevol altre que poguera realitzar-se per l'AVEN i que siguen necessaris per a la resolució de l'expedient, es podrà efectuar per correu ordinari, per fax o per correu electrònic, al número de fax o a l'adreça indicada pel sol·licitant en la sol·licitud normalitzada, sempre que quede constància de la recepció per aquell.  
Els requeriments, les notificacions, les comunicacions o la documentació dels procediments emesos per mitjà de firma electrònica avançada gaudiran de validesa i eficàcia, en els termes que establix l'article 45 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
L'aportació de documents en contestació als requeriments referenciats, es podrà realitzar a través de Registre Electrònic a través de l'adreça d'Internet de l'AVEN, i són aplicables els mateixos requisits sobre la utilització de firma electrònica avançada que els arreplegats en l'apartat 1.1 del present article.  
3. Així mateix, es podrà requerir del sol·licitant qualssevulla altres dades, documents i informes complementaris que siguen necessaris per a la resolució de l'expedient.  
4. Les sol·licituds s'hauran de presentar abans de l'inici del projecte. Els sol·licitants podran executar els projectes una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalment s'adopte.  
  
Article 10. Lloc de presentació de sol·licituds i termini  
1. Les sol·licituds i la documentació annexa es podran presentar en la seu de l'Agència Valenciana de l'Energia a València, carrer Colom, núm. 1, 4a planta. També es podran presentar en les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'optara per presentar la sol·licitud en una oficina de Correus, haurà de fer-se en sobre obert perquè la instància siga datada i segellada per l'oficina de Correus abans de ser certificada.  
  
2. El termini de presentació de sol·licituds serà de 45 dies naturals comptadors a partir de l'endemà de la publicació d'esta disposició en el Diari Oficial de la Comunitat Valenciana. En qualsevol cas, quan el dia concret d'acabament del termini fóra dissabte o inhàbil en el municipi en què residira l'interessat o en la seu de l'AVEN, es prorrogarà al primer dia hàbil següent.  
3. En el cas de sol·licituds que es presenten davant del Registre Electrònic de la Generalitat, este emetrà automàticament un resguard acreditatiu de la presentació de la sol·licitud, que podrà ser arxivat o imprés per l'interessat, en els termes que establix el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat.  
4. Depenent de les distintes actuacions, les sol·licituds d'ajuda es podran avaluar periòdicament fins que s'haja esgotat el crèdit consignat a l'efecte.  
5. A fi de potenciar l'èxit dels objectius de la present orde, l'Agència Valenciana de l'Energia podrà traslladar les sol·licituds a altres programes o convocatòries d'ajudes, així com acollir projectes d'altres convocatòries d'ajudes de l'Agència, sempre que les característiques dels programes ho permeten.  
  
Article 11. Procediment de concessió d'ajudes i criteris de valoració  
  
El procediment de concessió de subvencions regulades en la present orde, serà, d'acord amb el que establix l'article 22 de la Llei 38/2003, General de Subvencions, el de concurrència competitiva, regulat en el capítol II del títol I de la Llei 38/2003, General de Subvencions.  
  
Les ajudes s'atorgaran en atenció als criteris de valoració que s'indiquen en cada un dels programes en l'annex I, depenent de les actuacions objecte de suport.   
  
Article 12. Resolució de la concessió d'ajudes  
1. L'òrgan administratiu instructor, entenent per tal el cap d'Àrea d'Energia de l'AVEN, podrà requerir del sol·licitant l'aportació addicional de qualssevol altres documents, informes o dades complementàries que estime necessaris per a resoldre sobre la sol·licitud presentada.   
  
2. Les ajudes seran concedides pel president de l'Agència Valenciana de l'Energia, mitjançant una resolució de concessió. Amb un informe previ d'una comissió d'avaluació, composta pel cap de Departament d'Eficiència Energètica, el cap de Departament de Planificació, Estudis i Energies Renovables i el cap de Departament Jurídic de l'AVEN, el director de l'Agència elevarà la proposta al president, el qual dictarà una resolució de concessió d'ajudes.  
3. Les resolucions de concessió fixaran la quantia i incorporaran, si és el cas, les condicions i obligacions operatives que afecten el desenvolupament del projecte, que, en cap cas, podran contravindre el que disposa esta orde.  
4. La resolució de concessió es notificarà de forma individualitzada a cada interessat, en els termes que establix l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5. La resolució de concessió de les ajudes es publicarà en el Diari Oficial de la Comunitat Valenciana (DOCV) en compliment del que s'ha establit en Llei 38/2003, de 17 de novembre, General de Subvencions, sobre publicitat de les subvencions concedides.  
6. El termini màxim per a resoldre i notificar la concessió d'ajudes serà de sis mesos comptadors des del dia de la publicació de la present orde en el Diari Oficial de la Comunitat Valenciana. Transcorregut el termini sense que haja recaigut una resolució, s'entendrà desestimada la sol·licitud de concessió d'ajuda, en els termes que establix l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, i en l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat.  
  
7. Les resolucions a què es referixen els paràgrafs anteriors posen fi a la via administrativa i contra les quals es podrà interposar recurs potestatiu de reposició davant del president de l'AVEN en el termini d'un mes, comptador des de l'endemà de la notificació d'estes, d'acord amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé recurs contenciós administratiu davant del jutjat competent, en el termini de dos mesos comptadors des de l'endemà de la notificació de la resolució de concessió corresponent, de conformitat amb el que establix l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.  
  
  
Article 13. Resolució d'incidències  
1. És competència del director de l'Agència Valenciana de l'Energia, la resolució de les incidències que es produïsquen amb anterioritat o posterioritat a la concessió, i en especial els supòsits de:  
- Canvis de titularitat.  
- Canvis d'ubicació.  
- Pròrrogues per a l'execució del projecte i per al compliment de les condicions particulars de la concessió amb caràcter excepcional.  
  
- Modificacions justificades pel beneficiari del projecte inicial, entre estes, canvis en la denominació del projecte o de les característiques tècniques d'este.  
- Pròrrogues del termini per a l'aportació de documents acreditatius de l'execució del projecte o d'altres documents exigits als beneficiaris, a l'efecte de liquidació de l'ajuda.  
2. Es delega en el director de l'Agència la resolució dels expedients de desistiment, minoració i revocació.  
3. En qualsevol moment de la vigència de l'expedient, el beneficiari haurà d'actualitzar la documentació presentada que haguera tingut alguna modificació i comunicar, altres ajudes públiques o privades que haguera obtingut o sol·licitat després de la data de presentació de la sol·licitud.  
  
Article 14. Control de les accions  
1. Tant l'Agència Valenciana de l'Energia com l'Institut per a la Diversificació i Estalvi d'Energia, pels seus propis mitjans o a través d'òrgan o entitat que designen, podran en tot moment efectuar totes actuacions de verificació, comprovació i inspecció del projecte o instal·lació objecte d'ajuda que consideren necessàries. La impossibilitat d'efectuar les mencionades accions, per causes imputables al beneficiari, podrà donar lloc a la revocació de l'ajuda concedida i, si és el cas, al reintegrament de les quantitats percebudes.  
2. El beneficiari està obligat a sotmetre's a les actuacions de control financer de la Intervenció General de la Generalitat.  
  
Article 15. Obligacions dels beneficiaris  
Seran obligacions del beneficiari:  
a) Realitzar l'activitat objecte de la subvenció i acreditar la seua realització en la forma fixada en la notificació de l'ajuda.  
b) Respondre de la veracitat dels documents aportats.  
c) Actualitzar la documentació presentada que haguera tingut alguna modificació o la vigència de la qual haguera finalitzat amb anterioritat a la liquidació de les ajudes.  
d) Acreditar la seua personalitat jurídica, referida al moment de sol·licitud de l'ajuda, en la forma i el termini que s'establisca per l'Agència Valenciana de l'Energia.  
e) Prestar servicis a preu de mercat i no emprendre activitats econòmiques que repercutisquen en tercers, de manera que falsegen o amenacen falsejar la competència, quan el beneficiari siga una entitat sense ànim de lucre.  
  
Article 16. Termini per a la realització i documentació justificativa de les inversions  
1. La liquidació de les ajudes s'efectuarà una vegada executat el projecte en la seua totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.  
  
2. Els beneficiaris hauran de presentar amb data 30 abril de 2012 una còpia de l'estudi realitzat en format paper i format electrònic. L'esmentat informe haurà de complir els continguts fixats en l'annex II de la present orde.   
3. Una vegada revisat per l'AVEN, el cap d'Àrea d'Energia emetrà un informe tècnic on es donarà validesa o no al corresponent estudi. En el cas que el mencionat informe fora negatiu, l'AVEN notificarà al beneficiari perquè, en el termini de 30 dies naturals des de la recepció de la mencionada notificació, esmene les deficiències detectades. Per a això, el beneficiari haurà d'aportar una nova còpia en paper i format electrònic de l'estudi corregit. La no-esmena de les deficiències o la presentació de la documentació fora del termini establit serà motiu de revocació o minoració, segons corresponga.  
4. Una vegada aprovat per l'AVEN la validesa de l'estudi, el beneficiari haurà d'aportar amb data límit de 14 de setembre de 2012, llevat que per circumstàncies concurrents es determine un termini distint, els documents següents:  
a) Justificants de la despesa, segons s'indique en la notificació de concessió de l'ajuda o en el conveni de col·laboració, i es presentaran les factures que hauran de complir el que establix el Reial Decret 1496/2003, de 28 de novembre, i la resta de normativa vigent.  
b) Justificants de pagament, i són vàlids els següents, llevat que s'especifique d'una altra forma en algun programa o actuació:  
- Pagaments per mitjà d'entitat financera: còpia de l'extracte bancari junt amb una còpia del xec nominatiu o de l'orde de transferència que acredite que el destinatari del pagament coincidix amb l'emissor de la factura.  
- Pagaments ajornats per mitjà d'efectes avalats: còpia de l'extracte bancari on figuren els pagaments i còpia dels efectes vençuts i pagats. Els ajornaments encara no vençuts únicament podran acceptar-se si s'acompanyen d'una carta del proveïdor indicant que disposa d'efectes (assenyalant el seu import) per a fer efectiu el pagament de l'esmentada factura, i d'un certificat de l'entitat financera on conste que estan avalats pel banc. En tot cas, només es consideraran vàlids els efectes ajornats la data de venciment dels quals siga anterior al 30 de novembre de 2012.  
  
- Pagaments per mitjà de la modalitat de facturatge o confirming: document acreditatiu del pagament de l'entitat financera a l'empresa instal·ladora, així com document acreditatiu del pagament efectiu del sol·licitant/beneficiari a l'entitat financera, en relació amb l'operació. Només es consideraran vàlides les operacions el pagament efectiu del sol·licitant de les quals/beneficiari a l'entitat financera es produïsca amb anterioritat al 30 de novembre de 2012.  
- Carta de crèdit irrevocable.  
- No podran ser subvencionats les despeses que siguen finançades per mitjà de mecanismes d'arrendament financer, lísing, rènting o semblants, ni aquelles accions finançades per tercers, per mitjà de convenis o contractes en què la propietat dels béns objecte de l'acció no pertanga al beneficiari dins del període subvencionable.  
- No es consideraran vàlids els pagaments en efectiu.  
- Només es consideraran vàlids els justificants de pagament que estiguen referits al sol·licitant de l'ajuda.  
c) Compromís del beneficiari, firmat pel representant legal, de dur a terme les mesures que proposen els mencionats estudis sempre que siguen tècnicament i econòmicament viables.  
d) Full resum de resultats segons el formulari facilitat per l'AVEN (disponible igualment en la pàgina web ().  
e) Qualsevol altra documentació que s'indique en l'annex I segons els diferents programes i actuacions.  
5. Només seran tinguts en compte els justificants de despesa i de pagament de data posterior al registre d'entrada del document de sol·licitud d'ajuda.  
6. No s'acceptaran com a justificants de realització del projecte, les factures derivades de la contractació amb empreses o entitats vinculades al beneficiari de l'ajuda, excepte justificació expressa que haurà de ser valorada per l'Agència Valenciana de l'Energia. S'entén per empresa o entitat vinculada aquella en què el beneficiari puga exercir, directament o indirectament, una influència dominant, o aquelles que puguen exercir-la sobre este o que de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una empresa o entitat directament o indirectament, amb relació a una altra, estiga en possessió d'un 25% del capital subscrit, d'un 25% dels vots inherents a les participacions emeses per l'empresa o entitat, o puguen designar almenys el 25% dels membres de l'òrgan d'administració, direcció o control de l'empresa.  
  
  
Article 17. Minoració i resolució de les ajudes  
1. L'alteració d'algunes de les característiques del projecte la subvenció del qual haja sigut aprovada, l'incompliment de condicions i terminis establits en la resolució, l'execució parcial de la inversió, la insuficient justificació de les despeses efectivament realitzades i la concessió després de la presentació de la sol·licitud d'altres ajudes públiques o privades, que en el seu conjunt excedisquen dels límits establits, podrà donar lloc a la minoració de la subvenció concedida.  
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte, podrà donar lloc a la revocació de la subvenció i l'obligació de reintegrar les ajudes percebudes i els interessos de demora des del moment de pagament d'esta basant-se en el que disposa el títol II de Llei 38/2003, General de Subvencions.  
  
  
DISPOSICIÓ TRANSITÒRIA  
  
Única  
Amb caràcter excepcional podran ser preses en consideració les sol·licituds presentades amb anterioritat a la publicació de la present orde en el Diari Oficial de la Comunitat Valenciana, sempre que siguen posteriors a la data d'acabament de la convocatòria de 2010, de les ajudes de l'Agència Valenciana de l'Energia, per a la realització d'auditories energètiques i estudis d'estalvi i eficiència energètica en el marc del Pla d'Acció de l'Estratègia d'Estalvi i Eficiència Energètica 2008-2012 (PAE4+) per a l'exercici 2010 i les característiques del sol·licitant i l'objecte d'ajuda es puga emmarcar en alguna de les actuacions previstes en esta orde, i en tot cas sempre que es complisquen totes les condicions establides en la present convocatòria i en especial el que establix l'article 9.4.  
  
DISPOSICIONS FINALS  
  
Primera  
Es faculta el director de l'Agència Valenciana de l'Energia per a dictar les resolucions necessàries per al desenvolupament, l'eficàcia i l'execució de la present orde.  
  
Segona  
Esta orde entrarà en vigor el dia que es publique en el Diari Oficial de la Comunitat Valenciana.  
  
València, 22 de març de 2011  
  
El conseller d'Infraestructures i Transport,  
MARIO FLORES LANUZA  
  
  
ANNEX I  
  
Descripció i particularitats dels programes i les actuacions  
  
Actuació IN11: auditories energètiques en la indústria.  
a) Objecte.  
Determinar el potencial d'estalvi d'energia en les empreses del sector industrial, i facilitar la presa de decisió per a la inversió en projectes d'estalvi energètic.  
A estos efectes, s'entendrà com a auditoria els treballs de consultoria que analitzen el procés productiu, i s'inclouen mesures de suport i proposen mesures de reducció del consum energètic.  
b) Descripció de l'actuació.  
Té com a finalitat promoure la realització d'auditories energètiques en els diferents sectors industrials.  
c) Potencials beneficiaris.  
Sense perjuí del que establix l'article 8 de la present orde, podran ser beneficiàries les empreses incloses en el sector indústria, és a dir, aquelles amb un epígraf del IAE que comence per 2, 3 o 4. En cap cas podrà ser beneficiària la indústria extractiva energètica, l'agrupació d'activitat refinació de petroli i tractament de combustibles nuclears, així com les empreses de generació, transport i distribució d'energia elèctrica.  
Amb caràcter general, no seran objecte de suport les auditories a indústries amb un consum d'energia final inferior a 250 TEP/any. Així mateix, es consideraran prioritàries les auditories energètiques de totes aquelles indústries que tinguen un consum d'energia final major de 4.000 TEP/any.  
d) Costos elegibles.  
Es consideraran costos elegibles a l'efecte d'ajuda els treballs externs de consultoria.  
e) Costos i quantia de l'ajuda.  
La quantia màxima de l'ajuda serà del 75% del cost de l'auditoria, amb els valors màxims nets d'ajuda següents:  
  
  
  
f) Criteris de valoració en l'aplicació d'ajudes públiques.  
- Característiques del projecte (40 punts).  
· Tipus d'auditoria realitzada.  
· Experiència de l'empresa consultora en elaboració d'auditories.  
  
- Qualitat de la documentació presentada (20 punts).  
· Claredat i comprensió de la documentació.  
· Presentació de la documentació exigida en la convocatòria.   
- Característiques del beneficiari (30 punts).  
· Consum energètic de l'empresa.  
· Mesures d'estalvi introduïdes en l'empresa en els últims cinc anys.  
- Adequació a les línies de política energètica de la Generalitat (10 punts).  
g) Criteris particulars.  
- Només seran objecte de suport les auditories energètiques integrals, és a dir, aquelles que realitzen un estudi de tots els consums energètics de la indústria.  
- Aquelles indústries que disposen d'uns quants centres productius dins del mateix terme municipal, seran considerats dins d'un únic estudi, i el consum energètic, als efectes del càlcul de l'ajuda, serà el corresponent a la suma dels diversos centres.  
h) Requeriments de l'auditoria.  
- L'auditoria haurà de contindre com a mínim els punts indicats en l'annex II. L'incompliment d'algun dels continguts mínims exigits, podrà donar lloc a la revocació o minoració de l'ajuda, segons corresponga.  
  
Actuació ED36: auditories energètiques a edificis.  
a) Objecte.  
Determinar el potencial d'estalvi d'energia en els edificis d'ús terciari (oficines, hotels, hospitals, instal·lacions esportives, centres comercials, centres d'ensenyament, etc.), i facilitar la presa de decisió per a la inversió en projectes d'estalvi energètic.  
A estos efectes, s'entendrà l'auditoria com un estudi integral de tots els aspectes, tant tècnics com econòmics, que afecten directament o indirectament al consum de les diferents energies de l'edifici. L'objectiu de l'auditoria serà establir un conjunt racional de reformes o millores encaminades a un ús racional de l'energia. Les mencionades millores no hauran de suposar una disminució en la qualitat dels servicis prestats, en la productivitat o en l'habitabilitat de l'edifici, i podran, fins i tot, aparellar millores addicionals en estos aspectes.  
b) Descripció de l'actuació.  
Té com a finalitat promoure la realització d'auditories energètiques en els edificis d'ús terciari (oficines, hotels, hospitals, instal·lacions esportives, centres comercials, centres d'ensenyament, etc.) de la Comunitat Valenciana.  
No seran objecte de subvenció les auditories energètiques realitzades en edificis residencials (habitatges unifamiliars i habitatges en bloc) o en naus industrials.  
c) Potencials beneficiaris.  
Sense perjuí del que establix l'article 8 de la present orde, podran ser beneficiàries les empreses o entitats, de naturalesa pública o privada, propietàries o titulars d'edificis del sector terciari.  
Amb caràcter general, no podran acollir-se al programa d'auditories energètiques aquells edificis que tinguen una potència tèrmica instal·lada menor de 500 kW i una superfície construïda menor de 5.000 m², segons el document a què fa referència l'apartat e) del punt 1.3 de l'article 9 d'esta orde.  
d) Costos elegibles.  
Es consideraran costos elegibles a l'efecte d'ajuda els treballs externs de consultoria.  
e) Costos i quantia de l'ajuda.  
La quantia màxima de l'ajuda serà, amb caràcter general, del 75% del cost de l'auditoria, amb un màxim en funció de la superfície auditada: els primers 10.000 m² 0,68 €/m², els següents fins als 100.000 m² 0,45 €/m², i la resta 0,30 €/m².  
Es considerarà superfície auditada, únicament als efectes del càlcul de l'ajuda màxima, la superfície habitable de l'edifici que siga objecte de l'estudi. S'exclouen per tant per al mencionat càlcul, l'àrea de magatzems no climatitzats, garatges i altres espais no habitables.  
f) Criteris de valoració en l'aplicació d'ajudes públiques.  
- Característiques del projecte (40 punts).  
· Tipus i ús de l'edifici.  
· Superfície auditada habitable.  
· Experiència de l'empresa consultora en elaboració d'auditories en edificis.   
- Qualitat de la documentació presentada (20 punts).  
· Claredat i comprensió de la documentació.  
· Presentació de la documentació exigida en la convocatòria.   
- Característiques del beneficiari (40 punts).  
· Consum energètic actual de l'edifici.  
· Mesures d'estalvi introduïdes en l'edifici en els últims cinc anys.  
  
g) Criteris particulars.  
- No s'acceptaran auditories energètiques parcials. Serà necessari realitzar l'auditoria energètica de tots els consums energètics de l'edifici.  
h) Requeriments de l'auditoria.  
- L'auditoria haurà de contindre com a mínim els punts indicats en l'annex II. L'incompliment d'algun dels continguts mínims exigits, podrà donar lloc a la revocació o minoració de l'ajuda, segons corresponga.  
- L'auditoria s'haurà de realitzar segons el model, Auditoria Energètica d'Edifici, disponible en la pàgina web de l'AVEN (). L'incompliment d'este requeriment podrà donar lloc a la revocació o minoració de l'ajuda, segons corresponga.  
  
Actuació TE71: estudis de viabilitat per a cogeneracions.  
a) Objecte.  
L'objectiu d'esta mesura és analitzar la viabilitat econòmica del nou potencial de cogeneració d'alta eficiència existent a la Comunitat Valenciana, per mitjà de la identificació i la realització d'estudis en nous emplaçaments, en els quals l'existència d'una demanda de calor útil permeta l'aplicació d'esta tecnologia segons els criteris plantejats en el Reial Decret 616/2007 de foment de la cogeneració.  
  
b) Descripció de l'actuació.  
Estudis de viabilitat dirigits a promoure noves plantes de cogeneració, per la qual cosa haurà de realitzar-se una anàlisi de viabilitat econòmica en el marc i els escenaris en què s'han de desenvolupar estes noves plantes de cogeneració.  
c) Potencials beneficiaris.  
Sense perjuí del que establix l'article 8 de la present orde, podran ser beneficiaris d'estes ajudes les entitats, empreses del sector industrial, servicis i tractament de residus industrials. No podran ser beneficiaris de l'ajuda les empreses de servicis energètics (ESE).  
  
d) Costos elegibles.  
Es consideraran costos elegibles a l'efecte d'ajuda els treballs externs de consultoria.  
e) Quantia de l'ajuda.  
La quantia màxima serà del 75% del cost de l'estudi, amb un màxim de 11.250 € per estudi.  
f) Criteris de valoració en l'aplicació d'ajudes públiques.  
- Característiques del projecte (50 punts).  
· Possibilitat real de cogeneració.  
· Complexitat estudi cogeneració.  
· Experiència de l'empresa consultora en elaboració d'estudis de viabilitat.  
- Qualitat de la documentació presentada (20 punts).  
· Claredat i comprensió de la documentació.  
· Presentació de la documentació exigida en la convocatòria.  
- Característiques del beneficiari (20 punts).  
· Grandària de l'empresa.  
· Realització d'altres estudis de viabilitat per a cogeneració.  
- Adequació a les línies de política energètica de la Generalitat (10 punts).  
g) Requeriments de l'estudi de viabilitat.  
- L'estudi de viabilitat haurà de contindre com a mínim els punts indicats en l'annex II. L'incompliment d'algun dels continguts mínims exigits podrà donar lloc a la revocació o minoració de l'ajuda, segons corresponga.  
  
Actuació TE72: auditories energètiques en plantes de cogeneració.  
a) Objecte.  
L'objectiu d'esta mesura és avaluar el potencial de cogeneració existent a la Comunitat Valenciana, per mitjà de la realització d'auditories o estudis energètics en les centrals de cogeneració ja operatives, per a analitzar l'optimització del seu disseny i potència amb les tecnologies, les condicions de funcionament i el marc legal actuals.  
  
b) Descripció de l'actuació.  
Amb les auditories energètiques es pretén millorar l'eficiència energètica en estes plantes, moltes d'estes dissenyades a partir de marcs legals distints de l'actual i redissenyar la seua potència per a adaptar-se millor a les demandes tèrmiques que han de satisfer actualment, i aplicar les noves tecnologies desenvolupades en turbines/motors, tot això dins del nou marc legal que establix el Reial Decret 616/2007, de foment de la cogeneració.  
c) Potencials beneficiaris.  
Sense perjuí del que establix l'article 8 de la present orde, podran ser beneficiaris d'estes ajudes les entitats i empreses industrials o de sector terciari, propietaris d'una planta de cogeneració en funcionament, independentment de la seu grandària.  
d) Costos elegibles.  
Es consideraran costos elegibles a l'efecte d'ajuda els treballs externs de consultoria.  
e) Quantia de l'ajuda.  
La quantia màxima serà del 75% del cost de l'estudi, amb un màxim de 9.000 € per estudi.  
f) Criteris de valoració en l'aplicació d'ajudes públiques.  
- Característiques del projecte (50 punts).  
· Grandària de la cogeneració.  
· Experiència de l'empresa consultora en auditories de cogeneració.  
- Qualitat de la documentació presentada (20 punts).  
· Claredat i comprensió de la documentació.  
· Presentació de la documentació exigida en la convocatòria.  
- Característiques del beneficiari (20 punts).  
· Tipus de beneficiari.  
· Realització d'altres auditories de cogeneració.  
- Adequació a les línies de política energètica de la Generalitat (10 punts).  
g) Requeriments de l'auditoria de la planta de cogeneració.  
- L'auditoria haurà de contindre com a mínim els punts indicats en l'annex II. L'incompliment d'algun dels continguts mínims exigits, podrà donar lloc a la revocació o minoració de l'ajuda, segons corresponga.  
  
ANNEX II  
  
Continguts mínims d'auditories i estudis.  
1. Contingut mínim auditories energètiques en la indústria.  
Estos continguts mínims s'apliquen a l'actuació IN11.  
a) Dades generals.  
- Dades d'identificació de l'empresa auditada.  
· Raó social de l'empresa, domicili de la factoria, CNAE 93, contacte, etc.  
· Identificació de l'empresa consultora, composició de l'equip d'auditors i dades de contacte.  
b) Dades de producció.  
- Règim de l'establiment, on s'especifique l'horari de funcionament, nombre d'empleats, règim de funcionament (dies per setmana), estacionalitat del procés, i qualsevol altra dada que puga tindre rellevància en el consum energètic de la planta.  
· Grau d'utilització de la capacitat productiva (%) dels dos últims anys i del moment en què es realitza l'auditoria.  
· Estructura de costos (% sobre el valor de la producció) on es reflectisquen els costos de matèries primeres, combustible i energia, mà d'obra, etc.  
c) Processos productius.  
- Memòria descriptiva de la instal·lació, on s'indiquen les diferents línies de producció, operacions i equips principals.  
- Principals equips auxiliars o tecnologies horitzontals transformadors d'energia, i s'indiquen per a cada equip les característiques següents: marca i model, potència nominal, estat de conservació i hores de funcionament anuals.  
- Principals equips de procés consumidors d'energia, i s'indiquen per a cada equip les característiques següents: marca i model, suficient potència nominal, estat de conservació i hores de funcionament anuals.  
- Principals matèries primeres (nom i quantitat anual).  
- Principals productes obtinguts (nom i quantitat anual).  
- Processos productius, explicació i diagrames de flux segons el producte obtingut, i s'identifica en estos les principals operacions bàsiques, línies de procés que treballen de forma independent, seqüencial o encadenada. Per a cada operació bàsica s'identificaran els principals sistemes i equips consumidors o transformadors d'energia que la desenvolupen. Els diagrames de flux per a cada procés productiu aportaran informació suficient per a la comprensió del funcionament de la indústria des del punt de vista productiu i energètic, i es detalla per a cada procés els elements i les operacions que ho componen, així com de les interaccions existents operacions i processos, des del punt de vista productiu i energètic.   
d) Anàlisi del subministrament energètic.  
Per als consums d'energia elèctrica, energia tèrmica (per a cada combustible utilitzat), energia autoproduïda o consums d'altres fonts d'energia (vapor, aigua calenta o refrigerada, gasos calents, oli tèrmic, etc.), s'analitzarà:  
- Condicions actuals de contractació, i s'analitza els diferents conceptes facturats i la seua evolució durant els últims 12 mesos consecutius.  
- Potències i/o cabals de combustible contractats per a cada un dels subministraments energètics.  
e) Anàlisi energètica del centre en les condicions actuals.  
- Corba de consum elèctric i tèrmic del sistema, diària, setmanal i anual.  
- Distribució del consum anual tèrmic i elèctric per procés, on s'haurà d'identificar i caracteritzar les formes d'energia que s'utilitzen en cada procés, i es realitza un balanç energètic d'aquells processos principals.  
- Consum anual tèrmic i elèctric dels principals equips o operacions consumidores d'energia, i s'indica la seua localització en el procés de producció, així com les seues característiques tècniques. Es realitzarà un balanç energètic d'aquells processos principals.   
- Consum anual tèrmic i elèctric dels equips, les operacions auxiliars o tecnologies horitzontals transformadors d'energia, i s'indica la seua contribució en cada procés de producció, així com les característiques tècniques. Es realitzarà un balanç energètic d'aquells equips principals.   
- Autoproducció d'energia tèrmica i elèctrica: energia elèctrica generada, comprada i venuda a la xarxa, combustibles adquirits i altres característiques dels fluids tèrmics generats, i s'avalua energèticament el rendiment dels equips d'autoproducció.  
- Balanç energètic de la planta on, a partir de les dades d'energia comprada i autoproduïda, es reflectisca de forma gràfica i numèrica la distribució de consums d'energia de la planta, amb distinció dels principals processos i equips.  
Els balanços energètics sol·licitats preveuran de forma justificada tots els fluxos energètics de l'equip, operació, procés o planta global en termes d'energia final, i es detallen els cabals màssics, calors específiques i temperatures i/o entalpies dels fluxos màssics involucrats. Per al càlcul dels balanços energètics es tindran en compte totes les perdudes reals que es produïxen en el procés de transformació energètica.  
  
Es consideraran com a «principals», aquells equips o operacions que suposen un consum rellevant respecte al total del procés o aquelles que, encara que no tenen un consum rellevant, es puguen implementar mesures d'estalvi energètic.  
Es consideraran com a equips auxiliars o tecnologies horitzontals transformadors d'energia de manera no limitadora els sistemes següents: generació i distribució d'aire comprimit, generació i distribució de calor i fred industrial, sistemes electromecànics, sistemes d'il·luminació, ventilació i climatització, sistemes de generació, transport i distribució d'energia elèctrica i mecànica, sistemes de recuperació de calors residuals, sistemes de producció i distribució de ACS, sistemes de depuració d'aigües residuals, etc.  
f) Consums específics i costos energètics.   
- Consum específic tèrmic i elèctric (kWh/unitat) per producte.  
  
- Consum específic tèrmic i elèctric (kWh/unitat) per procés o operació.  
- Consum específic tèrmic i elèctric (kWh/unitat) per equips.  
  
- Anàlisi dels costos d'energia tèrmica i elèctrica per producte, procés, operació i per equip.  
g) Actuacions proposades.  
Les mesures energètiques propostes hauran d'optimitzar la demanda energètica de l'empresa auditada, es prestarà especial atenció a aquells processos, operacions o equips de què s'han detectat oportunitats d'estalvi per mitjà de l'anàlisi energètica realitzada en l'apartat 1.e) d'este índex, amb algun dels objectius següents: reduir el consum energètic o el cost econòmic associat, la diversificació energètica a energies de menor impacte ambiental, l'augment de l'eficiència energètica dels equips consumidors d'energia, la millora del rendiment dels equips de generació d'energia, etc.  
Les propostes d'eficiència energètica que es recomanen han de ser justificades tècnicament i econòmicament i s'indicarà en cada una d'estes:  
- Descripció de la mesura, i es detallaran les operacions, les actuacions, les modificacions o el control que s'han de realitzar per a dur a terme la millora energètica proposada, així com, els equips i/o materials que s'han d'emprar per a dur-la a terme. La descripció de la mesura ha de ser suficient per a justificar l'origen de l'estalvi.  
· Estalvi tèrmic i elèctric anual expressat en termes d'energia primària (kWh/any i TEP/any) i de consum específic per unitat de producte.  
  
· Estalvi d'emissions de CO2.  
· Estalvi de cost energètic.  
· Inversions associades i temps de retorn.  
· Termini d'execució de la mesura proposada.  
· Replicabilitat de la mesura adoptada.  
Aquelles mesures d'estalvi energètic que afecten un mateix equip o operació es calcularan per separat i també de forma conjunta, i es tindrà en compte la compatibilitat o incompatibilitat d'estes.  
  
Per a aquelles propostes que s'hagen desestimat, s'haurà de justificar la causa per la qual no es recomanen.  
- Pla d'inversions consensuat amb la propietat, on es planifiquen les mesures que s'han de realitzar a curt termini i mitjà termini.  
h) Resum i conclusions.  
En este apartat es descriuran de forma resumida les distintes àrees de millora de l'eficiència energètica detectades a partir d'anàlisis energètiques, així com les mesures proposades en l'apartat anterior per a reduir el consum energètic global de la planta.  
i) Annexos.  
- Còpia de les factures d'energia elèctrica i energia tèrmica originals dels dos últims anys.  
- Relació de mesures de camp i dades obtingudes, i es detallaran dates i duració de les campanyes, característiques dels equips utilitzats, etc. S'hauran de realitzar mesuraments dels principals equips o operacions consumidores o transformadores d'energia de què no es disposen dades reals i fiables per al càlcul dels consums energètics i de les dades necessàries per a avaluar l'eficiència energètica d'estos.  
  
- Annex fotogràfic.  
- Documentació gràfica d'ubicació dels principals equips consumidors i transformadors d'energia.  
- Full resum de resultats, segons el model facilitat per l'AVEN, on s'inclouran únicament aquelles mesures d'estalvi energètic establides en el Pla d'Inversions.  
- Altres estudis realitzats (simulacions, estudis per mitjà de termografia, etc.)  
Nota: els consums d'energia es referixen a consums d'energia final. Si es resol utilitzar energia primària les dades es proporcionaran en termes d'energia final i energia primària.  
2. Contingut mínim auditories energètiques en l'edificació.  
Estos continguts mínims s'apliquen a l'actuació ED36.  
L'auditoria haurà d'incloure, com a mínim, el següent:  
a) Identificació de l'edifici.  
- Nom del centre, de l'edifici, adreça, telèfon de contacte, etc.  
  
- Zona climàtica.  
- Ús de l'edifici i horari de funcionament.  
- Nombre de treballadors de l'edifici.  
- Superfície construïda.  
- Superfície climatitzada.  
b) Identificació de l'empresa consultora.  
- Nom de l'empresa, adreça, responsable de l'auditoria, telèfon de contacte, etc.  
c) Inventari d'instal·lacions i consums energètics. Este apartat inclourà, com a mínim, un inventari complet de les principals instal·lacions i dels consums energètics registrats en l'edifici:  
- Consum anual d'energia elèctrica. Còpia de les factures originals dels dos últims anys.  
- Consum anual d'energia tèrmica, i combustibles utilitzats. Còpia de les factures originals dels dos últims anys.  
d) Mesuraments. Relació de mesures de camp i dades obtingudes, i es detallaran dates i duració de les campanyes, característiques dels equips utilitzats, etc. Inclourà mesuraments in situ diferenciats dels principals equips i consums energètics de l'edifici.  
e) Anàlisi de demandes i consums energètics de l'edifici, en funció dels resultats obtinguts en els punts anteriors:  
- Distribució mensual del consum tèrmic i elèctric.  
- Distribució mensual del consum de calefacció, refrigeració, il·luminació i equips.  
- Consum anual tèrmic i elèctric dels principals equips consumidors d'energia, i s'indicaran les seues característiques tècniques.  
- Si hi ha autoproducció d'energia tèrmica i elèctrica, cal especificar l'energia elèctrica generada, comprada i venuda a la xarxa, els combustibles adquirits i altres característiques dels fluids tèrmics generats.  
- Elaborar un conjunt d'indicadors que permeta establir les mesures d'estalvi prioritàries que s'han de realitzar.  
f) Qualificació energètica de l'edifici amb el programa de referència Calener GT (opcional).  
g) Descripció detallada i anàlisi de viabilitat de les mesures d'estalvi proposades.  
- Descripció de la mesura.  
- Estalvi tèrmic i elèctric expressat en termes d'energia.  
- Estalvi cost energètic.  
- Inversions associades i temps de retorn.  
- Replicabilitat de la mesura adoptada.  
h) Pla d'inversions. Proposta per part de la propietat de les inversions que s'han d'escometre en un curt-mitjà termini. Les propostes que s'hagen desestimat, cal indicar la causa encara que no justificada.  
i) Pla de seguiment per a vigilar i conéixer l'evolució de consums de l'edifici.  
Nota: els consums d'energia es referixen a consums d'energia final. Si es resol utilitzar energia primària les dades es proporcionaran en termes d'energia final i energia primària.  
3. Contingut mínim estudis de viabilitat per a cogeneracions.  
Estos continguts mínims s'apliquen a l'actuació TE71.  
a) Dades generals.  
- Dades d'identificació de l'empresa.  
· Raó social de l'empresa, domicili de la factoria, CNAE 93, contacte, etc.  
· Identificació de l'empresa consultora.  
b) Dades de producció.  
- Règim de l'establiment.  
· Nombre d'empleats.  
· Règim de funcionament.  
· Grau d'utilització de la capacitat productiva (%).  
- Estructura de costos (% sobre el valor de la producció).  
· Matèries primeres.  
· Combustible i energia.  
· Mà d'obra, etc.  
- Principals matèries primeres (nom i quantitat anual).  
- Principals productes obtinguts (nom i quantitat anual).  
- Processos productius (explicació i diagrama de flux segons producte).  
c) Caracterització de la situació energètica de referència.  
Anàlisi de la instal·lació existent, i es considerarà, entre una altra, la informació següent:  
- Consum de subministraments energètics, i s'inclouran, si és necessari, sèries històriques, s'adjuntarà còpia de les factures originals dels dos últims anys.  
- Determinació de necessitats elèctriques, tèrmiques, frigorífiques i les seues variacions (mensuals, diàries i horàries, depenent del cas).  
- Plans i perspectives d'ampliacions o reduccions de produccions o consums.  
- Previsió futura de les demandes energètiques d'acord amb els plans de producció i es consideraran:  
· Possibles optimitzacions de la demanda tèrmica a través de mesures d'estalvi energètic.  
· Possibles variacions futures de les demandes elèctrica, tèrmica i frigorífica davant de distints modes operatius de la planta.  
d) Descripció alternatives de planta de cogeneració.  
Definició i descripció de diverses alternatives tecnològiques de la planta de cogeneració, i s'inclouran per a cada una:  
- Estudi energètic:  
· Característiques tècniques d'equips.  
· Diagrames de procés i balanços horaris de massa i energia.  
· Optimització del cicle en les seues característiques tèrmiques amb l'objecte d'aconseguir el màxim rendiment energètic.  
· Determinació puntual i global d'energia tèrmica i elèctrica cogenerades, i es consideraran influències climatològiques mensuals.  
· Pla d'implantació i esquema unifilar, amb justificació del sistema d'interconnexió triat, i es complix la legislació vigent respecte d'això.  
  
· Càlcul dels estalvis energètics esperats i determinació del rendiment elèctric equivalent d'acord amb la legislació vigent.  
  
· Càlcul de la definició de cogeneració d'alta eficiència del Reial Decret 616/2007, de Foment de la Cogeneració. Per a això es consideraran els valors de referència de l'eficiència de la producció separada de calor i electricitat que apareixen en la Decisió de la Comissió (2007/74/CE) de 21 de desembre de 2006, per la qual s'establixen valors de referència de l'eficiència harmonitzats per a la producció per separat d'electricitat i calor, o norma que s'establisca.  
- Viabilitat econòmica:  
· Càlcul dels costos en la situació amb cogeneració que inclou els costos energètics (tèrmics i elèctrics) i els d'operació i manteniment (desglossant-los i detallant, així mateix, els consums de fungibles i aigua necessaris).  
· Càlcul dels estalvis econòmics, basats en la comparació de la situació de cogeneració i la situació de referència.  
· Valoració de les inversions que s'han de realitzar per a cada alternativa, després de la petició d'oferta prèvia dels equips principals. Les preofertes rebudes dels subministradors s'inclouran en l'informe final com a annex.  
· Realització d'una anàlisi de rendibilitat per a cada alternativa (que incloga paràmetres com ara l'estalvi econòmic anual, el període de retorn simple, el valor actual net, la taxa interna de retorn, etc.). S'inclourà una anàlisi de sensibilitat, almenys, respecte a les variacions en els preus de l'energia elèctrica, el combustible i la inversió.  
e) Planificació de l'execució del projecte.  
Elaboració d'un cronograma per a l'execució del projecte (exclosos tràmits administratius).  
f) Síntesi i conclusions.  
Resum i discussió de la viabilitat de les alternatives plantejades, comparació d'estes i selecció de l'alternativa idònia.  
4. Contingut mínim auditories energètiques en cogeneració.  
Estos continguts mínims s'apliquen a l'actuació TE72.  
a) Dades generals.  
- Dades d'identificació de l'empresa.  
· Raó social de l'empresa, domicili de la factoria, CNAE 93, contacte, etc.  
· Identificació de l'empresa consultora.  
b) Dades de producció.  
- Règim de l'establiment.  
· Nombre d'empleats.  
· Règim de funcionament.  
· Grau d'utilització de la capacitat productiva (%).  
- Estructura de costos (% sobre el valor de la producció).  
· Matèries primeres.  
· Combustible i energia.  
· Mà d'obra, etc.  
- Principals matèries primeres (nom i quantitat anual).  
- Principals productes obtinguts (nom i quantitat anual).  
- Processos productius (explicació i diagrama de flux segons producte).  
c) Situació tècnica planta de cogeneració.  
Identificació de la situació actual de la planta de cogeneració, amb el contingut següent:  
- Descripció tècnica. Recopilació i descripció de dades generals, tecnologia, capacitats, dates de posada en servici.  
- Campanya de mesures. Relació de mesures de camp i dades obtingudes, i es detallaran dates i duració de les campanyes, característiques dels equips utilitzats, etc.  
- Estat actual de components i equips. Identificació i valoració de situació tècnica en funció de dades tant arreplegades en la visita com a documentals disponibles (hores de funcionament, desgastos, desajustos, obsolescència). El seu abast inclourà:  
· Motors / turbines.  
· Recuperadors de calor.  
· Equips frigorífics.  
· Instal·lació elèctrica (generador, interconnexió a la xarxa, aparellatge, control i protecció).  
· Instal·lació de canonades i equips tèrmics auxiliars (desgasificadors, canviadors, etc.).  
d) Anàlisi operacional.   
Anàlisi del funcionament de la planta de cogeneració, i es considerarà:  
- Balanç energètic cogeneració-planta, i estudi del compliment de paràmetres tècnics de subministraments energètics a la indústria o al centre consumidor.  
- Disponibilitat.  
- Operació i manteniment.  
e) Propostes de millora.  
Identificació i descripció de possibilitats que milloren i optimitzen el funcionament de la planta de cogeneració. S'hauran d'estudiar els àmbits següents:  
- Millores operacionals. Canvis en els modes d'operació i manteniment de la planta de cogeneració.  
- Canvi d'equips. Modernitzacions i nova ubicació de sistemes que milloren el funcionament de la cogeneració.  
- Modificació de capacitats en equips.  
- Canvi del règim juridicoadministratiu. Propostes de modificacions en la situació administrativa, com podria ser:  
· Modificació de contractes de compra i/o venda de combustible, energia elèctrica, tèrmica i frigorífica.  
· Condició dins del règim especial. Possible participació en el mercat elèctric.  
Les propostes que es realitzen hauran d'estar avaluades tècnicament, i s'introduirà el càlcul de l'estalvi d'energia i d'emissions produït. Així mateix, s'introduirà un càlcul de la definició de cogeneració d'alta eficiència del Reial Decret 616/2007. Per a això es consideraran els valors de referència de l'eficiència de la producció separada de calor i electricitat que apareixen en la Decisió de la Comissió (2007/74/CE), de 21 de desembre de 2006, per la qual s'establixen valors de referència de l'eficiència harmonitzats per a la producció per separat d'electricitat i calor, o norma que s'establisca.  
Quantificació de la inversió necessària, prèvia petició d'oferta d'equips principals en els casos que suposen inversions en este tipus de béns. Les preofertes rebudes dels subministradors s'inclouran en l'informe final com a annex.  
Anàlisi de rendibilitat per a cada proposta de millora que incloga una anàlisi de sensibilitat almenys respecte a les variacions en els preus de l'energia elèctrica, combustible i la inversió. La mencionada anàlisi es realitzarà respecte a la situació actual que es considerarà com de referència.  
f) Síntesi i conclusions.  
D'acord amb l'anàlisi realitzada sobre les propostes de millora, es realitzarà una recomanació sobre la seua idoneïtat, i es donarà una recomanació final sobre l'execució d'una o diverses d'estes.